Агенцијата за заштита на правото на слободен пристап до информациите од јавен карактер, врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од В.П., поднесена против Решение на Министерството за спорт, по предметот Барање за пристап до информации од јавен карактер, на 29.09.2025 година, го донесе следното

 **Р Е Ш Е Н И Е**

**1**.**Жалбата** изјавена од В.П., поднесена против Решение на Министерството за спорт бр.11-1544/8 од 16.09.2025 година, заведена во Агенцијата со бр.08-444 на 17.09.2025 година, по предметот Барање за пристап до информации од јавен карактер, **СЕ УВАЖУВА.**

 2.**СЕ ЗАДОЛЖУВА** Имателот на информации да му ја достави на Барателот бараната информација, на начин и во форма наведени во Барањето.

 3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

В.П., како што е наведено во Жалбата, на 10.07.2025 година, по електронски пат, поднел Барање за пристап до информации од јавен карактер до Министерството за спорт, со кое побарал по е-маил да му бидат доставениследните информациии:

„1.Годишните извештаи за потрошени финансиски средства, заедно со целокупната пропратна документација (фактури, фискални сметки, одлуки, договори итн.) на Македонската спортска стрелачка федерација за 2022, 2023 и 2024 година, а кои погоренаведени финансиски средства и беа доделени на Македонската спортска стрелачка федерација од страна на Агенцијата за млади и спорт, преку меѓусебно склучени договори во врска со: Програма 20, Програма 40, Програма за распределба на средства од игри на среќа и забавни игри, Програма за развој на спорт и млади и Програма за спортска надеж.

2.Извештаите за потрошени финансиски средства, заедно со целокупната пропратна документација (фактури, патни сметки, фискални сметки, договори итн.) на Македонската спортска стрелачка федерација за таканаречени спортски ваучери доделени за 2022, 2023 и 2024 година, а кои беа доделени на Македонската спортска стрелачка федерација од страна на Агенцијата за млади и спорт“.

 Постапувајќи по ова Барање, Имателот на информации на Барателот му доставил Известување бр.11-1544/3 од 16.07.2025 година, со кое го известува Барателот на информациите дека “Вашето барање...е препратено до имателот на информации - Македонската спортска стрелачка федерација за понатамошно постапување и надлежност а врз основа на Законот за слободен пристап до информации од јавен карактер“.

 Незадоволен од добиеното Известување, Барателот на информации на 30.07.2025 година до Имателот доставил допис насловен „Претставка и повторно Барање за слободен пристап до информации од јавен карактер“, заведен кај Имателот со бр. 11-1544/4.

 Постапувајќи по погоре наведениот допис од Барателот, Имателот на информации донел Решение бр.11-1544/5 од 12.08.2025 година, со кое ја одбил „Претставката“ на Барателот „согласно член 6 став 5 од Законот за слободен пристап до информации од јавен карактер“. Во образложението на Решението е наведен и “Тест на штетност“ во кој се објаснува дека „Бараните информации се составен дел од истрага против барателот Владимир Пандовски, за кој е поведена постапка согласно Пријава за основано сомнение за перење пари и државен буџет и злосторничко здружување до Управа за финансиска полиција со арх.бр.0302-183“.

 Против наведеното Решение на Имателот на информации, Барателот поднесе Жалба до Агенцијата, заведена со бр.08-444 на 18.08.2025 година.

 Постапувајќи по Жалбата, Агенцијата за заштита на правото на слободен пристап до информациите од јавен карактер донесе Решение бр.08-444 од 26.08.2025 година со кое Жалбата **ја уважи**, оспореното Решение на Имателот на информации бр.11-1544/5 од 12.08.2025 година го поништи и **предметот го врати на повторно постапување пред првостепениот орган**. Перитоа, меѓу другото, Агенцијата му укажа на Имателот на информации дека одбивање на пристап до барана информација од јавен карактер може да се спроведе само врз основа на исклучоците утврдени таксативно во член 6 став 1 од Законот за слободен пристап до информации од јавен карактер, по спроведување на задолжителниот Тест на штетност, како задолжителна постапка, со која се утврдува балансот помеѓу интересот кој се заштитува и јавниот интерес, а не само паушално да споменува Тест на штетност во кој се повикува на наводна кривична пријава против Барателот на информации, без притоа да достави конкретни докази за таа пријава.

Исто така, на Имателот му е укажано дека согласно член 3 став 1 алинеја 3 од Законот за слободен пристап до информации од јавен карактер “Барател на информација е секое правно и физичко лице без дискриминација по која било основа, на начин и под услови утврдени со овој и друг закон“.

Заклучно, Агенцијата му укажа на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 13, 18, 20 и 22 од истиот Закон, Имателот на информации е должен да ја информира јавноста со објавување на податоци од негова надлежност, целокупната документација за реализација на буџетот, за јавно-приватно партнерство, како и други информации кои произлегуваат од надлежноста и работата на имателот на информацијата и дека, во конкретниот случај, Агенцијата смета дека бараните информации се информации од јавен карактер. Притоа, му е укажано дека треба да ја има предвид и одредбата од член 3 алинеја 7 од истиот Закон - „јавен интерес" во остварувањето на правото на пристап до информации подразбира, но не се ограничува, на интерес за информации, со чие што објавување, односно остварување пристап: 1) ќе се открие злоупотреба на службена положба и коруптивно однесување; 2) ќе се открие противправно стекнување или трошење на буџетски средства; 3) ќе се открие потенцијален судир на интереси; 4) ќе се спречат и откријат сериозни закани по здравјето и животот на луѓето; 5) ќе се спречи и открие загрозување на животната средина; 6) ќе се помогне да се разбере прашањето за кое се креира јавна политика или се води парламентарна дебата и 7) ќе се овозможи еднаков третман на секој граѓанин пред законите.

Постапувајќи по наведеното Решение на Агенцијата, Имателот на информации донел Решение бр.11-1544/8 од 16.09.2025 година, со кое го усвоил Барањето на Барателот и во Образложението на истото му дал дел од бараните информации, со „напомена“ дека „Бараните пропратни документи „патни налози, сметки, фактури“ НЕ претставуваат информации од јавен карактер“.

Незадоволен од добиеното Решение, Барателот на информации поднел Жалба до Агенцијата, заведена со бр.08-444 на 17.09.2025 година. Во неа наведува дека „...бараната пропратна финансиска документација (фактури, сметки, патни налози)...се составен дел од Извештаите...односно Финансиски дел од извештаите...“.

Агенцијата, преку е-маил заведен собр.08-444 од 17.09.2025 година, ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот од Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и останатите расположливи списи, истата **ја уважи и го задолжи Имателот на информации на Барателот да му ја достави бараната информација, на начин и во форма наведени во Барањето, во рок од 15 дена од денот на доставување на Решението**, поради следното:

По разгледувањето на Жалбата и списите во врска со предметот, Агенцијата констатира дека Имателот на информации, не го спровел Решението на Агенцијата бр.08-444 од 26.08.2025 година, односно не донел Решение со кое на Барателот ќе му ја достави бараната информација во целост, на начин и во форма наведени во Барањето.

Во конкретниот случај, Имателот на информации не одговори ниту на дописот на Агенцијата бр.08-444 од 17.09.2025 година и не се произнесе во врска со наводитете во Жалбата.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:**Против ова Решение странката може да поведе управен спор пред Управниот суд во рок од 30 дена.

 **Директор**

 **Пламенка Бојчева**